b'\n_START_ARTICLE_\nIdris Khan\n_START_SECTION_\nKehidupan awal\n_START_PARAGRAPH_\nIdris dilahirkan pada 15 Disember 1988 di Libya, Afrika Utara kerana ayah beliau  bertugas di sana ketika beliau dilahirkan dan merupakan anak kelima dari enam adik beradik lelaki serta berasal dari Cheras, Kuala Lumpur. Beliau dan sekeluarga sering berpindah-randah dari pelbagai negara seperi Perancis, Belgium, Taiwan, Hong Kong, Oman dan Pakistan sebelum ayah beliau bersara. Pada usia 15 tahun, beliau dan keluarga pulang semula ke Malaysia._NEWLINE_Idris terlibat dalam bidang peragaan pada usia 18 tahun selepas ditawarkan pekerjaan itu oleh seorang bekas model. Selepas itu, beliau mula melanjutkan pelajaran dalam jurusan Perniagaan Antarabangsa di Universiti HELP dan selepas menamatkan pelajaran, beliau kembali menjadi model semula. Dalam pada itu, beliau juga pernah bekerja di pejabat Perdana Menteri bersama Penasihat Perdana Menteri sebagai pengawai khas selama dua tahun.\n_START_SECTION_\nKerjaya\n_START_PARAGRAPH_\nSebelum memulakan kerjaya dalam bidang lakonan, Idris sudah berada dalam bidang peragaan selama sembilan tahun. Beliau pernah menyertai pertandingan Hero Remaja pada tahun 2008 dan mendapat gelaran Hero Macho & Hero Cool._NEWLINE_Sebagai pemain baru dalam industri hiburan tempatan, Idris memulakan kerjaya lakonannya pada 2015 menerusi drama Puteri Gunung Ledang yang ditayangkan di HyppTV selepas diberi kepercayaan oleh A. Aida Production untuk berlakon dalam drama tersebut. Beliau tidak menyangka drama itu telah menjadi titik tolak bercambahnya minat beliau dalam bidang lakonan. Selain itu, Idris juga membintangi drama komedi TV3, Abang Sado Jemur Kain bersama Cat Farish, Shahz Jaszle dan Janna Nick pada tahun yang sama._NEWLINE_Pada tahun 2016, profil beliau sebagai pelakon mula dikenali umum apabila beliau mencapai puncak kemasyhuran menerusi drama TV3 paling berjaya, Duda Terlajak Laris lakonan bersama Zara Zya dan Wawa Zainal yang diadapasi daripada novel dengan judul sama terbitan Penulisan2u yang ditulis oleh Aifa Batrisya. Beliau memegang watak utama sebagai Zafran Aldrin yang dipaksa berkahwin pada usia 18 tahun._NEWLINE_Pada Mac 2017, Idris mengumumkan bakal menjayakan sebuah siri televisyen terbitan Netflix tidak lama lagi._NEWLINE_Pada 25 Jun 2017, Idris membintangi telefilem berjudul Syawal Yang Kuinginkan yang ditayangkan pada 1 Syawal. Telefilem terbitan Zeel Production ini menampilkan pelakon seperti Izreen Azminda, Fauziah Ahmad Daud, Azira Shafinaz dan pelakon lain lagi serta ditayangkan di TV3. Pada Julai 2017, beliau juga muncul dalam drama terbaru bertajuk Pinggan Tak Retak, Nasi Tak Dingin, memegang watak sebagai Saiful Mizan yang disiarkan di TV3, bersama heroinnya Raysha Rizrose.\n_START_SECTION_\nKehidupan peribadi\n_START_PARAGRAPH_\nIdris dikatakan menjalinkan hubungan cinta dengan seorang gadis berasal dari Maghribi bernama Sanaa Jaffer. Pasangan itu dikatakan sudah menjalinkan hubungan selama setahun.'